b'\n_START_ARTICLE_\nTeratom\n_START_SECTION_\nPatologija\n_START_PARAGRAPH_\nTeratomi torej izvirajo iz totipotentnih kli\xc4\x8dnih celic, ki imajo sposobnost razvoja v vse tipe celic, zato so v tumorju prisotna tkiva, ki opona\xc5\xa1ajo kosti, zobe, dlake, ko\xc5\xbeo, mi\xc5\xa1ice, ma\xc5\xa1\xc4\x8devje, \xc5\xbeiv\xc4\x8devje in/ali druga tkiva ter celo v redkih primerih organe, kot je oko in ud (roka, stopalo, ...)._NEWLINE_Tovrstne celice so prisotne normalno v jaj\xc4\x8dnikih in modih, ostanki pa so prisotni tudi vzdol\xc5\xbe sredinske (mediane) \xc4\x8drte telesa, zato se lahko pojavijo tudi znotrajlobanjsko (intrakranialno) v podro\xc4\x8dju epifize ali hipofize, v medplju\xc4\x8dju (mediastinumu) in retroperitonealno (obmo\xc4\x8dje za potrebu\xc5\xa1nico)._NEWLINE_Histolo\xc5\xa1ko lo\xc4\x8dimo v glavnem zrele in nezrele teratome. Zreli teratomi vsebujejo razvita tkiva in so benigni, nezreli teratomi pa vsebujejo nerazvite oz. nepopolne elemente tkiv, ki so podobni tistim v zarodku, in so maligni._NEWLINE_Pri \xc5\xbeenskah zajemajo teratomi od 15-20\xc2\xa0% vseh tumorjev jaj\xc4\x8dnikov in so ve\xc4\x8dinoma benigni ter cisti\xc4\x8dni (okoli 90\xc2\xa0%). Pojavljajo se predvsem pri mlaj\xc5\xa1ih \xc5\xbeenskah. V majhnem odstotku lahko zreli teratomi povzro\xc4\x8dijo neplodnost, lahko pa pride do torzije (zasuka), zaradi \xc4\x8desar je nujno potreben kirur\xc5\xa1ki poseg. Izjemno redki so specializirani teratomi, ki so lahko sestavljeni samo iz tkiva \xc5\xa1\xc4\x8ditnice in lahko povzro\xc4\x8dijo hipertiroidizem; makroskopsko so vidni kot majhni, trdni tumorji rjave barve._NEWLINE_Pri predpubertetnih mo\xc5\xa1kih so teratomi ve\xc4\x8dinoma benigni, pri odraslih mo\xc5\xa1kih pa so pri 37\xc2\xa0% primerov maligni.'